SK Úradný vestník Európskej únie L 56/73

VYKONÁVACIE ROZHODNUTIE KOMISIE (EÚ) 2015/316

z 26. februára 2015,

ktorým sa ukončuje antidumpingové konanie týkajúce sa dovozu určitého pstruha dúhového s pôvodom v Turecku

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Rady (ES) č. 1225/2009 z 30. novembra 2009 o ochrane pred dumpingovými dovozmi z krajín, ktoré nie sú členmi Európskeho spoločenstva (ďalej len „základné nariadenie“) (1), a najmä na jeho článok 9 ods. 2,

keďže:

1. POSTUP

(1) Európska komisia (ďalej len „Komisia“) oznámila 15. februára 2014 začatie antidumpingového prešetrovania týkajúceho sa dovozu určitého pstruha dúhového s pôvodom v Turecku (ďalej len „dotknutá krajina“) do Únie na základe článku 5 základného nariadenia. Komisia uverejnila oznámenie o začatí konania v Úradnom vestníku Európskej únie (ďalej len „oznámenie o začatí konania“) (2). Korigendum k oznámeniu o začatí konania bolo uverejnené v úradnom vestníku 4. septembra 2014 (3), ktorého cieľom bolo objasniť rozsah výrobku.

(2) Komisia začala prešetrovanie na základe podnetu, ktorý 3. januára 2014 podalo Dánske združenie akvakultúry (Danish Aquaculture Association, ďalej len „navrhovateľ“) v mene výrobcov, ktorí predstavujú viac ako 25 % celkovej výroby určitého pstruha dúhového v Únii. Podnet obsahoval prima facie dôkazy o dumpingu určitého pstruha dúhového a o značnej ujme, ktorá z toho vyplýva, čo Komisia považovala za dostatočný dôvod na začatie prešetrovania.

(3) V oznámení o začatí konania Komisia vyzvala zainteresované strany, aby sa na ňu obrátili s cieľom zúčastniť sa prešetrovania. Komisia okrem toho osobitne informovala sťažovateľov, ostatných známych výrobcov v Únii, používateľov a dovozcov, vyvážajúcich výrobcov v Turecku a turecké orgány, ako aj združenia, o ktorých je známe, že sa ich táto záležitosť týka, o začatí prešetrovania, a vyzvala ich, aby sa na ňom zúčastnili.

(4) Všetky zainteresované strany dostali možnosť vyjadriť svoje pripomienky k začatiu prešetrovania a požiadať o vypočutie Komisiu a/alebo úradníka pre vypočutie v obchodných konaniach. Neboli uložené nijaké dočasné clá.

2. STIAHNUTIE PODNETU A UKONČENIE KONANIA

(5) Navrhovateľ listom z 19. novembra 2014 určeným Komisii stiahol svoj podnet.

(6) V súlade s článkom 9 ods. 1 základného nariadenia možno konanie ukončiť, ak bol podnet stiahnutý, okrem prípadu, keď takéto ukončenie nie je v záujme Únie.

(7) Pri prešetrovaní nevyšli najavo nijaké skutočnosti svedčiace o tom, že by takéto ukončenie nebolo v záujme Únie. Komisia sa preto nazdáva, že toto konanie by sa malo ukončiť. Zainteresované strany boli náležite informované a mali možnosť predložiť pripomienky. Nijaké pripomienky však doručené neboli.

(8) Komisia preto dospela k záveru, že antidumpingové konanie týkajúce sa dovozu určitého pstruha dúhového s pôvodom v Turecku do Únie by sa malo ukončiť.

(9) Toto rozhodnutie je v súlade so stanoviskom výboru zriadeného podľa článku 15 ods. 1 základného nariadenia,

PRIJALA TOTO ROZHODNUTIE:

Článok 1

Antidumpingové konanie týkajúce sa dovozu pstruha dúhového (Oncorhynchus mykiss) do Únie:

— živého s hmotnosťou jedného kusu nepresahujúcou 1,2 kg, alebo

— čerstvého, chladeného, mrazeného a/alebo údeného: — vo forme celých rýb (s hlavami), so žiabrami alebo bez nich, vypitvaných alebo nevypitvaných, s hmotnosťou jedného kusa nepresahujúcou 1,2 kg, alebo — bez hláv, so žiabrami alebo bez nich, vypitvaných alebo nevypitvaných, s hmotnosťou jedného kusa nepresahujúcou 1 kg, alebo — vo forme filé s hmotnosťou jedného kusa nepresahujúcou 400 g,

v súčasnosti zatriedené pod číselné znaky KN ex 0301 91 90, ex 0302 11 80, ex 0303 14 90, ex 0304 42 90, ex 0304 82 90 a ex 0305 43 00 a s pôvodom v Turecku sa týmto ukončuje.

Článok 2

Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.

V Bruseli 26. februára 2015 Za Komisiu predseda Jean-Claude JUNCKER

(1) Ú. v. EÚ L 343, 22.12.2009, s. 51.

(2) Oznámenie o začatí antidumpingového konania týkajúceho sa dovozu určitého pstruha dúhového s pôvodom v Turecku (Ú. v. EÚ C 44, 15.2.2014, s. 18).

(3) Korigendum k oznámeniu o začatí antidumpingového konania týkajúceho sa dovozu určitého pstruha dúhového s pôvodom v Turecku (Ú. v. EÚ C 297, 4.9.2014, s. 24).